नई दिल्ली. विदेशी जेलों में 6,569 भारतीय कैद हैं। सबसे ज्यादा 1,691 भारतीय सऊदी अरब की जेलों में हैं। इसके बाद कुवैत (1,161) और यूएई (1,012) का नंबर आता है।
पाकिस्तान की जेलों में 254 भारतीय बंद हैं। इनमें से ज्यादातर मछुआरे हैं। विदेश मंत्रालय ने दिल्ली के ईश्वरचंद्र शर्मा के आरटीआई आवेदन पर यह जानकारी उपलब्ध कराई है। मंत्रालय की ओर से 112 देशों की सूची दी गई। इनमें से 45 की जेलों में कोई भी भारतीय नागरिक नहीं है। यह जानकारी मई की है, जो बदलती रहती है। विदेशों में कैद ज्यादातर भारतीयों के खिलाफ वीसा नियमों के उल्लंघन, लूट और वैध यात्रा दस्तावेज नहीं होने के आरोप हैं। लेकिन कुछ हत्या, दुष्कर्म और ड्रग ट्रैफिकिंग के आरोपों में भी कैद हैं। हर भारतीय दूतावास में कम्युनिटी वेलफेयर विंग है जो विदेशी जेलों में बंद भारतीय कैदियों की मदद करता है।
hin_Deva hin_Deva